22. ΑΠΟΦΑΣΙΣ ΥΠΟΥΡΓΟΥ ΠΡΟΕΔΡΙΑΣ ΚΥΒΕΡΝΗΣΕΩΣ  Αριθ. 20903 της 18/18 Οκτ. 1976 (ΦΕΚ  Β' 1285) Περί καθορισμού διαδικασίας επιλογής προσλαμβανομένου προσωπικού επί συμβάσει ιδιωτικού δικαίου ωρισμένου χρόνου, παρά τη Γενική Γραμματεία Αθλητισμού και των παρ' αυτής εποπτευομένων Εθνικών Γυμναστηρίων. Έχοντες υπ' όψει τας διατάξεις: 1.Του Ν.Δ.385/1969 «περί προσλήψεως προσωπικού επί σχέσει ιδιωτικού Δικαίου εις Δημοσίας Υπηρεσίας και Ν.Π.Δ.Δ». 2.Του Ν.Δ. 216/1975 «περί συστάσεως Υπουργείου Προεδρίας Κυβερνήσεως». 3.Του Νόμ. 423/1976 «περί Γυμναστηρίων και ρυθμίσεως θεμάτων αφορώντων εις τον Εξωσχολικόν Αθλητισμόν», αποφασίζομεν: Καθορίζεται, ως ακολούθως, η διαδικασία επιλογής του προσλαμβανομένου προσωπικού, επί σχέσει εργασίας ιδιωτικού Δικαίου ωρισμένου χρόνου, αρμοδιότητος Γενικής Γραμματείας Αθλητισμού, περί ου το άρθρ. 20 Νόμ. 423/1976. Α' Όργανον προσλήψεως Η πρόσληψις του ως άνω προσωπικού ενεργείται υπό του κατά το άρθρ. 20 του Νόμ. 423/1976 οριζομένου οργάνου. Β'. Δημοσίευσις Προκηρύξεως 1.Της προσλήψεως θα προηγήται η έκδοσις προκηρύξεως, περίληψις της οποίας θα αναρτάται εις την εξώθυραν του κτιρίου της Γενικής Γραμματείας Αθλητισμού και προκειμένου μεν περί προσλήψεως δια τας ανάγκας της Γενικής Γραμματείας Αθλητισμού και Εθνικών Γυμναστηρίων κειμένων εις τον Νομόν Αττικής, θα δημοσιεύεται δις εις μίαν εκ των μάλλον κυκλοφορουσών καθημερινών εφημερίδων των Αθηνών, προκειμένου δε περί Εθνικών Γυμναστηρίων κειμένων εκτός του ως άνω Νομού, άπαξ εις μίαν καθημερινήν εφημερίδα των Αθηνών εκ των μάλλον κυκλοφορουσών και άπαξ εις μίαν εφημερίδα της Πρωτευούσης του Νομού, εφ' όσον εκδίδεται αύτη, ή ετέρας γειτονικής πόλεως, εις ην περίπτωσιν δεν εκδίδεται. 2.Δια της προκηρύξεως θα προσδιορίζεται η ιδιότης και ο αριθμός των υπό πρόσληψιν και θα καλούνται οι ενδιαφερόμενοι, όπως εντός προθεσμίας 10 ημερών από της τελευταίας δημοσιεύσεως υποβάλουν εις την Γενικήν Γραμματείαν Αθλητισμού, σχετικήν αίτησιν μετά πιστοποιητικού σπουδών και όπου απαιτείται προϋπηρεσία ή εμπειρία, μετά βεβαιώσεως περί τούτων, ως και υπευθύνου δηλώσεως δι' ης να δηλούται το έτος γεννήσεώς των και τα υπό του άρθρ. 1 (παρ. 10) του 660/1965 Β.Δ/τος οριζόμενα. Γ' Όργανον Επιλογής 1.Ο έλεγχος των τυπικών και ουσιαστικών προσόντων των υποψηφίων και η επιλογή των μεταξύ αυτών καταλληλοτέρων θα ενεργήται υπό πενταμελούς επιτροπής αποτελουμένης εκ: α)Του Γενικού Γραμματέως Αθλητισμού, ως Προέδρου. β)Ενός Γενικού Επιθεωρητού Φυσικής Αγωγής του Υπ. Εθνικής Παιδείας. γ)Δυο Λυκειαρχών της Εθνικής Ακαδημίας Σωματικής Αγωγής, και  δ)Προϊσταμένου της Δ/νσεως Αθλητισμού της Γ.Γ.Α., ως μελών  2.Η Επιτροπή συγκροτείται κατά περίπτωσιν δι' αποφάσεως του Υπουργού Προεδρίας Κυβερνήσεως. 3.Η Επιτροπή δια την μόρφωσιν γνώμης λαμβάνει υπ' όψιν και εκτιμά τα τυπικά και ουσιαστικά εν γένει προσόντα των υποψηφίων, την ικανότητα, προϋπηρεσίαν, ήθος ως και παν κατά την γνώμην της στοιχείον όπερ δύναται να διευκολύνη εις την ορθήν κρίσιν αυτής. Δ'. Κατάρτισις Πίνακος Η Επιτροπή επιλογής, μετ' εκτίμησιν των προσόντων των υποψηφίων, θα καταρτίζη πίνακα, των υπό πρόσληψιν τοιούτων κατ' αξιολογικήν σειράν. 